b'\n_START_ARTICLE_\nHemmet seksuell opphisselse hos kvinner\n_START_SECTION_\nInndeling\n_START_PARAGRAPH_\nDet finnes flere inndelinger p\xc3\xa5 nedsatt seksuell respons hos kvinner. Disse kan indikere utbruddet: prim\xc3\xa6r (livslang) eller sekund\xc3\xa6r (ervervet). De kan v\xc3\xa6re basert p\xc3\xa5 kontekst: det kan v\xc3\xa6re i enhver sammenheng (generalisert) eller situasjonsbetinget. For eksempel kan problemet v\xc3\xa6re tilstede med en ektefelle, mens det ikke er noe problem med en annen partner._NEWLINE_Hvor lenge tilstanden har vart, og i hvilken grad den er partner- eller situasjonsspesifikk, kan v\xc3\xa6re et resultat av ulike \xc3\xa5rsaksfaktorer og kan p\xc3\xa5virke behandlingen for tilstanden. Det kan skyldes psykologiske faktorer eller en kombinasjon av faktorer.\n_START_SECTION_\n\xc3\x85rsaker\n_START_PARAGRAPH_\nEn rekke studier har unders\xc3\xb8kt hvilke faktorer som bidrar til hemmet seksuell respons og orgasmeforstyrrelse hos kvinner. Det omfatter b\xc3\xa5de psykologiske og fysiske faktorer. Psykologisk sett kan f\xc3\xb8lger av erfaringer fra barndom- og oppvekst, samt aktuelle hendelser \xe2\x80\x93 b\xc3\xa5de hos kvinnen selv og i den aktuelle parrelasjonen v\xc3\xa6re mulige \xc3\xa5rsaker til problemet.\n_START_SECTION_\nF\xc3\xb8lger av hendelser i barndoms- og ungdomstiden\n_START_PARAGRAPH_\nDe fleste studier som har vurdert f\xc3\xb8lgene av opplevelser i oppveksten p\xc3\xa5 kvinnelig seksuell dysfunksjon blir vurdert som potensielt metodisk svake. Studiene stoler p\xc3\xa5 retrospektiv hukommelse, noe som er spesielt problematisk n\xc3\xa5r f\xc3\xb8lelsesmessige reaksjoner p\xc3\xa5 hendelsen blir rapportert s\xc3\xa5 vel som den faktiske hendelsen . Det ser imidlertid ut til \xc3\xa5 v\xc3\xa6re koblinger mellom seksuelle overgrep i barndommen og senere seksuelle problemer.\n_START_SECTION_\nEnkeltfaktorer hos kvinnen\n_START_PARAGRAPH_\nDet har v\xc3\xa6rt lite unders\xc3\xb8kelser av f\xc3\xb8lgen av enkeltfaktorer p\xc3\xa5 kvinnelig seksuell dysfunksjon. Slike faktorer er stress, tretthetsgrad, kj\xc3\xb8nnsidentitet, helse og andre individuelle egenskaper og erfaringer som kan p\xc3\xa5virke seksuell lyst eller respons. Overeksponering for pornografilignende media antas \xc3\xa5 f\xc3\xb8re til d\xc3\xa5rlig kroppsbilde, selvbilde og nedsatt selvf\xc3\xb8lelse. En enkeltpersons seksuelle aktivitet kan forstyrres av overveldende f\xc3\xb8lelsesmessig ubehag som resulterer i manglende evne til \xc3\xa5 oppn\xc3\xa5 seksuell nytelse.\n_START_SECTION_\nFaktorer i parforholdet\n_START_PARAGRAPH_\nEn betydelig mengde vitenskapelige studier har utforsket rollen mellommenneskelige faktorer spiller p\xc3\xa5 kvinnelig seksuell dysfunksjon, spesielt i forhold til orgasmerespons. Disse studiene har i stor grad fokusert p\xc3\xa5 f\xc3\xb8lger av kvaliteten p\xc3\xa5 forholdet n\xc3\xa5r det gjelder den seksuelle funksjonen til partnerne. Noen studier har vurdert betydningen av spesifikke relasjonsvariabler, mens andre har unders\xc3\xb8kt generell tilfredshet i forholdet. Noen studier har utforsket hendelser, mens andre har fokusert p\xc3\xa5 holdninger som et empirisk m\xc3\xa5l p\xc3\xa5 hvordan forholdet fungerer. Populasjoner som har blitt unders\xc3\xb8kt har variert fra ulykkelige par og seksuelt dysfunksjonelle klienter til par med h\xc3\xb8y grad av tilfredshet i forholdet.\n_START_SECTION_\nFysiske faktorer\n_START_PARAGRAPH_\nAnslag over andelen kvinnelig seksuell dysfunksjon som kan tilskrives fysiske faktorer har variert fra 30\xc2\xa0% til 80\xc2\xa0%. Lidelsene som med st\xc3\xb8rst sannsynlighet kan f\xc3\xb8re til seksuell dysfunksjon er de som f\xc3\xb8rer til forstyrrelser i kar- eller nervefunksjon. Disse faktorene har blitt mer omfattende unders\xc3\xb8kt blant menn enn hos kvinner. Fysiske \xc3\xa5rsaker som for eksempel nevrologiske og hjerte- og karsykdommer har v\xc3\xa6rt direkte innblandet i b\xc3\xa5de tidlig og forsinket utl\xc3\xb8sning, samt erektil dysfunksjon (Hawton 1993), men bidraget av fysiologiske faktorer til kvinnelig seksuelle dysfunksjoner er ikke like tydelig. Men nyere litteratur tyder p\xc3\xa5 at det kan v\xc3\xa6re en svekkelse i opphisselsesfasen hos kvinner med diabetes. Gitt at kvinner med diabetes viser en betydelig variasjon i sine svar p\xc3\xa5 denne medisinske lidelsen, er det ikke overraskende at sykdommens p\xc3\xa5virkning av opphisselse ogs\xc3\xa5 er sv\xc3\xa6rt variabel. Faktisk tyder mangelen p\xc3\xa5 en klar sammenheng mellom medisinske lidelser og seksuell funksjon p\xc3\xa5 at psykologiske faktorer spiller en betydelig rolle i virkningen av disse lidelsene p\xc3\xa5 seksuell funksjon (Melman et al. 1988)._NEWLINE_Kenneth Maravilla, professor i radiologi og nevrologisk kirurgi og direkt\xc3\xb8r for MR Research Laboratory ved University of Washington, Seattle, presenterte forskningsresultater basert p\xc3\xa5 bildediagnostikk av kvinners seksuelle funksjon. I en liten pilotstudie p\xc3\xa5 fire kvinner med hemmet seksuell opphisselse, rapporterte Maravilla at det var mindre hjerneaktivisering sett i denne gruppen, blant annet sv\xc3\xa6rt lite aktivering i amygdala. Disse kvinnene viste ogs\xc3\xa5 \xc3\xb8kt aktivering i temporale omr\xc3\xa5der, i motsetning til kvinner uten seksuelle problemer som viste deaktivering i lignende omr\xc3\xa5der. Dette kan tyde p\xc3\xa5 \xc3\xb8kt grad av hemming ved opphisselsesstimuli hos denne lille gruppen av kvinner med FSAD.\n_START_SECTION_\nBehandling\n_START_PARAGRAPH_\nSelv om det er stor variasjon i hvordan sviktende seksuell respons og orgasmeforstyrrelser uttrykkes hos kvinner, er det ingen dokumentasjon som tyder p\xc3\xa5 at forskjellige faktorer bidrar til de to tilstandene, eller at ulike behandlingsstrategier b\xc3\xb8r brukes. Faktisk anvendes generelt de samme behandlingsstrategiene for begge tilstandene. Disse strategiene m\xc3\xa5 kanskje suppleres med ekstra teknikker for \xc3\xa5 l\xc3\xb8se spesifikke problemer for enkelte kvinner, men de er generelt gode utgangspunkter for \xc3\xa5 l\xc3\xb8se problemene som bidrar til utvikling og vedlikehold av det seksuelle problemet. Fordi forholdet mellom kvinnen og hennes partner har vist seg \xc3\xa5 spille en betydelig rolle i b\xc3\xa5de utvikling og vedlikehold av seksuelle problemer, er de fleste programmer laget slik at de skal gjennomf\xc3\xb8res av paret. Det finnes imidlertid ogs\xc3\xa5 andre strategier som fokuserer p\xc3\xa5 individet. Det er ogs\xc3\xa5 viktig \xc3\xa5 skille tilstanden fra manglende seksuell lyst.\n_START_SECTION_\nKritiske bemerkninger\n_START_PARAGRAPH_\nBegrepet hemmet seksuell respons hos kvinner  er ikke uten kritiske bemerkninger.'